Árið 2011 var opnaður á Netinu nýr landrænn lýsigagnavefur , INSPIRE Geoportal . Markmiðið var að fylgja eftir tilskipun Evrópusambandsins um INSPIRE ( Infrastructure for Spatial Information in Europe ) . Landræn lýsigögn eru einn grunnþátturinn í innleiðingu tilskipunarinnar , þar sem hverju einstöku landi er gert skylt að koma upp lýsigagnagátt til að auka skráningu og bæta aðgengi að upplýsingum um landræn gögn í hverju landi . Byggt er á sérstöku lýsigagnasniði ( INSPIRE Metadata Implementing Rules : Technical Guidelines based on EN ISO 19115 and EN ISO 19119 ) þar sem tíundað er hvaða atriði skuli skráð um landræn gagnasett . Þar er vísað í staðlana sem hver þáttur er tekinn úr , settar fram skilgreiningar og sýnd dæmi . Þetta lýsigagnasnið sem fjallar í raun um valin atriði úr nokkrum stöðlum hefur á margan hátt tekið yfir kjarna upplýsinga fyrir skráningu landrænna gagnasetta í Evrópu til birtingar í samræmdum lausnum á netinu . Þegar slegin eru inn lykilorð birtast í framhaldinu listar með leitarniðurstöðum þar sem fánar landa eru fremst í línu . Með því að smella á línu birtist annars vegar kort með afmörkun landsvæðis og hins vegar stöðluð lýsigagnafærsla . Yfirleitt birtast í færslunni vísanir með tenglum í vefþjónustur , kortasjár eða annað sem gefur upplýsingar um gagnasettin sjálf . Allar færslur í Landupplýsingagátt birtast nú í INSPIRE Geoportal , en þær speglast inn í vefgáttina einu sinni á sólarhring . Á þennan hátt getur verið mjög gagnlegt að skoða gögn á ákveðnum sviðum frá ólíkum löndum , en með því fæst yfirsýn yfir það sem til er af gögnum á tilteknum sviðum í löndum Evrópusambandsins og á evrópska efnahagssvæðinu . Með því hefur náðst að uppfylla eitt af lykilatriðum INSPIRE tilskipunarinnar og er ánægjulegt til þess að vita að íslensk gögn eru þar á meðal .